Smernica Rady
z 20. júna 1972
o aproximácii právnych predpisov členských štátov o rádiovom odrušení zážihových motorov motorových vozidiel
(72/245/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 100,
so zreteľom na návrh Komisie,
so zreteľom na stanovisko Zhromaždenia,
so zreteľom na stanovisko Hospodárskeho a sociálneho výboru,
keďže technické požiadavky, ktoré musia motorové vozidlá so zážihovými motormi spĺňať podľa národných zákonov, sa okrem iného vzťahujú na rádiové odrušenie takých vozidiel;
keďže sa takéto požiadavky medzi členskými štátmi navzájom líšia; keďže je vzhľadom na to nevyhnutné, aby všetky členské štáty prijali tie isté požiadavky, či ako doplnok svojich platných požiadaviek, alebo ako ich náhradu, najmä s cieľom umožniť postup EHS typového schvaľovania podľa smernice Rady 70/156/EHS zo 6. februára 1970 [1] o aproximácii právnych predpisov členských štátov o typovom schválení motorových vozidiel a ich prípojných vozidiel, ktorý má byť platný pre každý typ vozidla;
keďže je žiaduce riadiť sa technickými požiadavkami, prijatými pre Európu Európskou hospodárskou komisiou OSN v nariadení č. 10 (Jednotné ustanovenia pre homologizáciu vozidiel z hľadiska elektromagnetickej kompatibility), pripojenom k Dohode o prijatí jednotných podmienok pre homologáciu (overovanie zhodnosti) a o vzájomnom uznávaní homologácie výstroja a súčastí motorových vozidiel [2],
PRIJALA TÚTO SMERNICU:
Článok 1
Na účely tejto smernice znamená "vozidlo" akékoľvek motorové vozidlo vybavené vysokonapäťovým zapaľovacím systémom, určený k prevádzke na ceste, s karosériou alebo bez karosérie, ktoré má najmenej štyri kolesá a maximálnu konštrukčná rýchlosť vyššiu než 25 km/h a jeho prípojné vozidlá, s výnimkou koľajových vozidiel, poľnohospodárskych traktorov a strojov a pracovných strojov.
Článok 2
Žiadny členský štát nesmie odmietnuť udelenie EHS typového schválenia alebo národného schválenia vozidlu, z dôvodu rádiového rušenia elektrickým zapaľovacím systémom jeho hnacieho motora alebo motorov, ak je také vozidlo vybavené odrušením, spĺňajúcim požiadavky stanovené v prílohách.
Článok 3
Členský štát, ktorý udelil typovú homologáciu, musí prijať nevyhnutné opatrenia, aby bol informovaný o akejkoľvek modifikácii časti alebo charakteristiky uvedenej v bode 2.2 prílohy I. Príslušné orgány tohto štátu stanovia, či je potrebné modifikovaný prototyp znovu testovať a vystaviť nový protokol. Pokiaľ takéto testy preukážu nesúlad s požiadavkami tejto smernice, modifikácia sa neschváli.
Článok 4
Úpravy potrebné pre prispôsobenie požiadaviek príloh technickému pokroku, sa prijmú postupom stanoveným v článku 13 smernice Rady zo dňa 6. februára 1970 o typovom schvaľovaní motorových a ich prípojných vozidiel.
Článok 5
1. Členské štáty do osemnástich mesiacov od jej oznámenia uvedú do účinnosti opatrenia potrebné na dosiahnutie súladu s touto smernicou a bezodkladne o tom informujú Komisiu.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 6
Táto smernica je adresovaná členským štátom.
V Luxemburgu 20. júna 1972